മിഷാൽ ബിൻത് ഫഹദ് അൽ സൗദ്

**മിഷാൽ ബിൻത് ഫഹദ് അൽ സൗദ്** (ജീവിതകാലം: 1958 &#x2013; 15 ജൂലൈ 1977;    1977-ൽ 19-ആം വയസ്സിൽ വ്യഭിചാരക്കുറ്റം ചുമത്തപ്പെട്ട്    വെടി വെച്ച് ഉള്ള വധശിക്ഷയ്ക്ക് വിധേയയായ സൗദ് രാജവംശത്തിലെ അംഗമായിരുന്നു. അവർ ഫഹദ് ബിൻ മുഹമ്മദ് രാജകുമാരന്റെ മകളും സൗദി അറേബ്യയിലെ അബ്ദുൽ അസീസ് രാജാവിന്റെ മകനും ഖാലിദ് രാജാവിന്റെ മൂത്ത ഏക സഹോദരനുമായ മുഹമ്മദ് ബിൻ അബ്ദുൽ അസീസ് രാജകുമാരന്റെ ചെറുമകളുമായിരുന്നു.

## പശ്ചാത്തലം
മിഷാൽ രാജകുമാരിയുടെ കുടുംബം അവളുടെ സ്വന്തം അഭ്യർത്ഥന പ്രകാരം അവളെ ലെബനനിലെ ബെയ്റൂട്ടിലെ വിദ്യാലയത്തിൽ പഠനത്തിന് അയച്ചു. അവിടെ വെച്ച്, ലെബനനിലെ സൗദി അംബാസഡറായിരുന്ന അലി ഹസൻ അൽ ഷെയറിന്റെ അനന്തരവൻ ഖാലിദ് അൽ ഷാർ മുഹൽഹലുമായി അവൾ പ്രണയത്തിലാവുകയും അവർ ഒരു  സ്നേഹ ബന്ധം ആരംഭിക്കുകയും ചെയ്തു. സൗദി അറേബ്യയിലേക്ക് മടങ്ങിയെത്തിയപ്പോൾ, അവർ പലതവണ ഒറ്റയ്ക്ക് കണ്ടുമുട്ടാൻ ഗൂഢാലോചന നടത്തിയതായി തെളിഞ്ഞതോടെ, അവർക്കെതിരെ വ്യഭിചാര കുറ്റം ചുമത്തപ്പെട്ടു. മുങ്ങിമരിച്ചു  എന്ന വ്യാജേന അവൾ ഖാലിദിനൊപ്പം സൗദി അറേബ്യയിൽ നിന്ന് രക്ഷപ്പെടാൻ ശ്രമിക്കുന്നതിനിടെ പിടിക്കപ്പെട്ടു. രാജകുമാരി പുരുഷവേഷത്തിലായിരുന്നുവെങ്കിലും ജിദ്ദ വിമാനത്താവളത്തിലെ പാസ്‌പോർട്ട് പരിശോധകനാണ് രാജകുമാരിയെ തിരിച്ചറിഞ്ഞത്.  പിന്നീട് അവളെ അവളുടെ കുടുംബത്തിലേക്ക് തിരിച്ചയച്ചു.  സൗദി അറേബ്യയിലെ ശരീഅത്ത് നിയമപ്രകാരം, ഒരു വ്യക്തിയെ വ്യഭിചാരത്തിന് ശിക്ഷിക്കുവാൻ വ്യഭിചരിക്കുന്നത് കണ്ട പ്രായപൂർത്തിയായ നാല് പുരുഷ സാക്ഷികളുടെ സാക്ഷ്യത്തിലൂടെയോ അല്ലെങ്കിൽ അവരുടെ സ്വന്തം കുറ്റസമ്മതത്തിലൂടെയോ ( "ഞാൻ വ്യഭിചാരം ചെയ്തുവെന്ന് 4 തവണ കോടതിയിൽ സമ്മതിക്കൽ) മാത്രമേ സാധിക്കൂ.  കോടതിയിൽ കുറ്റം സമ്മതിക്കരുതെന്ന്  അവളുടെ കുടുംബം അവളെ പ്രേരിപ്പിച്ചു, പകരം അവളുടെ കാമുകനെ ഇനി ഒരിക്കലും കാണില്ലെന്ന് വാക്ക് കൊടുവാൻ അവളെ പ്രേരിപ്പിച്ചു. കോടതിമുറിയിൽ വച്ച് അവൾ, "ഞാൻ വ്യഭിചാരം ചെയ്തു. ഞാൻ വ്യഭിചാരം ചെയ്തു. ഞാൻ വ്യഭിചാരം ചെയ്തു. ഞാൻ വ്യഭിചാരം ചെയ്തു", എന്ന കുറ്റസമ്മതം ആവർത്തിച്ചു. 

## വധശിക്ഷ
1977 ജൂലൈ 15 ന് ജിദ്ദയിൽ പാർക്കിലെ ക്വീൻസ് ബിൽഡിംഗിന്റെ അരികിൽ വെച്ച് മിഷാലിനെയും ഖാലിദിനെയും പരസ്യമായി വധിച്ചു. രാജകുടുംബത്തിലെ മുതിർന്ന അംഗമായ അവളുടെ മുത്തച്ഛന്റെ   വ്യക്തമായ നിർദ്ദേശപ്രകാരം അവളെ കണ്ണടച്ച്, മുട്ടുകുത്തി, വെടി വച്ച് വധിച്ചു.   അവളുടെ വധശിക്ഷ കാണാൻ നിർബന്ധിതനായ ഖാലിദിനെ, ഒരു പ്രൊഫഷണൽ ആരാച്ചാർക്ക് പകരം, രാജകുമാരിയുടെ പുരുഷ ബന്ധുക്കളിൽ ഒരാളാണ് വാളുകൊണ്ട് ശിരഛേദം ചെയ്തത്. അഞ്ച് വെട്ടിനാണ് അവന്റെ തല ഛേദിച്ചത് .   ദീര സ്‌ക്വയറിലല്ല, മറിച്ച് ജിദ്ദയിലെ കൊട്ടാരത്തിന് സമീപമാണ് രണ്ട് വധശിക്ഷകളും നടത്തിയത്.

## ''ഒരു രാജകുമാരിയുടെ മരണം'' ഡോക്യുമെന്ററി
സ്വതന്ത്ര ചലച്ചിത്ര നിർമ്മാതാവ് ആയ ആന്റണി തോമസ് സൗദി അറേബ്യയിലെത്തി രാജകുമാരിയുടെ കഥയെക്കുറിച്ച് മനസ്സിലാക്കാനായി നിരവധി ആളുകളെ അഭിമുഖം നടത്തി. പരസ്പരവിരുദ്ധമായ കഥകൾ അദ്ദേഹം കേട്ടു.  അവ പിന്നീട്, *ഡെത്ത് ഓഫ് എ പ്രിൻസസ്സ്* എന്ന  ഒരു ബ്രിട്ടീഷ് ഡോക്യുമെന്ററിക്ക് വിഷയമായി. 1980 ഏപ്രിൽ 9 ന് ഐടിവി ടെലിവിഷൻ നെറ്റ്‌വർക്കിലും പിന്നീട് ഒരു മാസത്തിന് ശേഷം യുണൈറ്റഡ് സ്റ്റേറ്റ്സിലെ പബ്ലിക് ടെലിവിഷൻ നെറ്റ്‌വർക്കായ പിബിഎസിലും ഈ ഡോക്യുമെൻ്ററി പ്രദർശിപ്പിക്കാനായി ഷെഡ്യൂൾ ചെയ്തിരുന്നു. ഈ പ്രക്ഷേപണങ്ങൾ റദ്ദാക്കാൻ വേണ്ടി സൗദിയിൽ നിന്ന്  ശക്തമായ നയതന്ത്ര, സാമ്പത്തിക, രാഷ്ട്രീയ സമ്മർദ്ദമുണ്ടായി. അതെ തുടർന്ന് ഈ സംഭവം കടുത്ത പ്രതിഷേധത്തിന് വിധേയമായി. ബ്രിട്ടീഷ് സംപ്രേക്ഷണം റദ്ദാക്കുന്നതിൽ പരാജയപ്പെട്ടതിനെത്തുടർന്ന് ഖാലിദ് രാജാവ് ബ്രിട്ടീഷ് അംബാസഡറെ സൗദി അറേബ്യയിൽ നിന്ന് പുറത്താക്കി. 

1980 മെയ് മാസത്തിൽ, ശ്രദ്ധ പിബിഎസിലേക്ക് മാറി. അവിടുത്തെ ഉദ്യോഗസ്ഥർ കോർപ്പറേഷനുകളിൽ നിന്നും രാഷ്ട്രീയക്കാരിൽ നിന്നും ഒരു മാസത്തെ കടുത്ത സമ്മർദ്ദം സഹിച്ചു. ഒരു പ്രധാന പിബിഎസ് സ്പോൺസറായ മൊബിൽ ഓയിൽ കോർപ്പറേഷൻ, *[[ദ് ന്യൂയോർക്ക് ടൈംസ്|ന്യൂയോർക്ക് ടൈംസ്]]* ഒപ്-എഡ് പേജിൽ സിനിമയെ എതിർക്കുകയും അത് യുഎസ്-സൗദി ബന്ധത്തെ അപകടത്തിലാക്കുകയും ചെയ്തുവെന്ന് പ്രഖ്യാപിച്ച് ഒരു മുഴുവൻ പേജ് പരസ്യം നൽകി. ചില സ്തംഭനങ്ങൾക്ക് ശേഷം, ഒടുവിൽ 1980 മെയ് 12 ന് യുഎസിലെ മിക്കയിടത്തും PBS പ്രോഗ്രാം സംപ്രേക്ഷണം ചെയ്തു, എന്നിരുന്നാലും ചിലയിടത്തെ PBS സ്റ്റേഷനുകൾ പ്രോഗ്രാം സംപ്രേക്ഷണം  ചെയ്തില്ല. ഉദാഹരണത്തിന്, സൗത്ത് കരോലിനയിൽ, പിബിഎസ് അഫിലിയേറ്റ് ഡോക്യുമെൻ്ററിയുടെ സംപ്രേക്ഷണം റദ്ദാക്കി. അന്നത്തെ സൗദി അറേബ്യയിലെ യുഎസ് അംബാസഡർ ജോൺ സി വെസ്റ്റ് മുമ്പ് കരോലിന സംസ്ഥാനത്തിൻ്റെ ഗവർണറായിരുന്നു എന്ന വസ്തുത ആ തീരുമാനമെടുക്കാൻ അവരെ പ്രേരിപ്പിച്ചു. "വേൾഡ്" എന്ന പ്രതിവാര PBS പ്രോഗ്രാമിന്റെ ഭാഗമായാണ്  ആ ഡോക്യുഡ്രാമ യുണൈറ്റഡ് സ്റ്റേറ്റ്സിൽ സംപ്രേക്ഷണം ചെയ്തത്. ആ പരിപാടി പിന്നീട് PBS ഫ്രണ്ട്‌ലൈൻ എന്നറിയപ്പെട്ടു. യഥാർത്ഥ സംപ്രേക്ഷണത്തിന്റെ 25-ാം വാർഷികത്തിന്റെ സ്മരണയ്ക്കായി 2005-ൽ *ഡെത്ത് ഓഫ് എ പ്രിൻസസ്* *ഫ്രണ്ട്‌ലൈനിൽ* വീണ്ടും സംപ്രേഷണം ചെയ്തു. 

സിനിമ അടിച്ചമർത്താൻ ഖാലിദ് രാജാവ് നെറ്റ്‌വർക്കിന് 11 മില്യൺ ഡോളർ വാഗ്ദാനം ചെയ്തതായി പറയപ്പെടുന്നു. 

സംവിധായകൻ ആന്റണി തോമസിന്റെ അഭിപ്രായത്തിൽ, വിചാരണയോ ഔദ്യോഗിക വധശിക്ഷയോ ഉണ്ടായിട്ടില്ല. 

*ഡെത്ത് ഓഫ് എ പ്രിൻസസ്സിൻ്റെ* സഹ-ലേഖകനും എക്സിക്യൂട്ടീവ് പ്രൊഡ്യൂസറുമായ ഡേവിഡ് ഫാനിംഗ് കൂട്ടിച്ചേർത്തു:

## ഇതും കാണുക

* സൗദി അറേബ്യയിലെ വധശിക്ഷകൾ
* 2011 സൗദി അറേബ്യൻ പ്രതിഷേധം
* ദിന അലി ലസ്ലൂം
* സാറാ ബിൻത് തലാൽ ബിൻ അബ്ദുൽ അസീസ് അൽ സൗദ്
* സമർ ബദാവി
* ഹംസ കഷ്ഗരി
* മനാൽ അൽ-ഷെരീഫ്

## റഫറൻസുകൾ

## ബാഹ്യ ലിങ്കുകൾ

* 1978 ജനുവരി 22 ന് *ദി ഒബ്സർവറിലെ* ലേഖനത്തിൽ ഒളിച്ചോടിയതിന് രാജകുമാരിയെ വധിച്ചു
വർഗ്ഗം:1977-ൽ മരിച്ചവർ
വർഗ്ഗം:1958-ൽ ജനിച്ചവർ
വർഗ്ഗം:സൗദി അറേബ്യ